ગાંધીનગર શહેર અને જિલ્લામાં કાળજાળ ગરમીએ છેલ્લા 2 દિવસથી કાળો કેર વર્તાવ્યો હોય તેવો માહોલ સર્જાયો હતો. મહત્તમ તાપમાનનો પારો હાઇએસ્ટ ગતિએ પહોંચીને ૪૫ ડિગ્રીએ અટક્યો હતો અને લઘુત્તમ તાપમાન પણ વધીને ૩૦.૫ ડિગ્રી સુધી નોંધાયુ હતુ. તે પછી આજે તાપમાનમાં સામાન્ય ઘટાડો થયો હતો. તેમ છતાં ગરમીથી પરેશાની અનુભવાઇ રહી હતી. ગાંધીનગરના વાતાવરણમાં સોમવારની મધરાતથી પલ્ટો આવી રહ્યો છે. રાત્રીના સમયે ઠંડો પવન ફૂંકાઇ રહ્યો હતો અને વધી રહેલા ભેજના પ્રમાણથી બફારો અનુભવાયો હતો. માવઠાની એંધાણીના સંકેતો જોવા મળ્યા હતાં. સ્થાનિક હવામાન ખાતના સૂત્રોના જણાવ્યા અનુસાર વાતાવરણમાં ભેજનું પ્રમાણ ઉંચુ જઇ રહ્યું હોવાથી ચોમાસુ વહેલુ સક્રિય થાય તેવા સંકેતો જોવા મળી રહ્યાં છે.